Žitňanská, Jana, poslankyňa NR SR (2021-12-10):
Ďakujem veľmi pekne, pán predsedajúci. Ctené kolegyne, kolegovia, dovoľte mi na úvod sa poďakovať pánovi ministrovi Lengvarskému, pánovi ministrovi Gröhlingovi, takisto aj zamestnancom oboch ministerstiev a takisto aj cteným kolegom tu z pléna, ktorí pomohli vylepšiť tento materiál tak, aby tie, tí školskí zdravotníci naozaj mohli pôsobiť na našich školách a pomáhať tak deťom, ktoré to najviac potrebujú. Možno len pokiaľ ide o filozofiu, o čom sa tu vlastne rozprávame, o čo ide. V krátkosti by som chcela pripomenúť, nie je to téma, ktorá je tu deň, dva alebo týždeň, mesiac. Je to téma, ktorá je tu roky. Už roky rodičia detí so zdravotným postihnutím alebo chronickými ochoreniami prosia, aby aj na školách im bola možná poskytnutá zdravotná starostlivosť, aby to nemuseli byť oni, ktorí trávia hodiny v školách a strážia, či je ich dieťa v poriadku, alebo nie, ktorí im napríklad v prípade detí s diabetom musia merať glykémiu, ktorí musia podávať lieky, čiže veľakrát títo rodičia museli opustiť zamestnanie, aby sa mohli venovať deťom. A treba povedať, že aj to, že vôbec podávali lieky na pôdy školy, nebolo úplne, úplne v poriadku, hoci to robili rodičia. My chceme, aby bolo všetko robené podľa zákona, aby táto možnosť bola ukotvená v zákone a aby teda to už nemuseli robiť rodičia, ale boli na to kvalifikovaní zamestnanci škôl. Táto novela zákona teda prináša možnosť, možnosť, aby na škole bola poskytnutá zdravotná starostlivosť, aby to robili profesionáli, ktorých sme teda v zákone explicitne menovali, sú to sestry, lekári, záchranári a verejní zdravotníci. Okrem toho, že teda budú mať možnosť poskytovať tú zdravotnú starostlivosť, podávať lieky, budú robiť aj ďalšie veci, pretože nechceme, aby to boli len zamestnanci, ktorí raz za čas podajú nejaký liek, ale aby taktiež sa podieľajú na ďalších činnostiach, kontrolovali hygienu detí u žiakov, robili opatrenia na prevenciu užívania omamných a psychotropných látok a sledovali a hodnotili dodržiavanie režimových opatrení, napr. stavovanie, pomáhali vzdelávať ohľadom zdravotného životného štýlu. Vieme, že aj v dôsledku pandémie máme veľa detí, ktoré trpí rôznymi úzkosťami, ktoré sa sebapoškodzujú, čiže vlastne aj toto všetko by tí školskí zdravotníci mali na starosti. Iste ste zachytili možno aj v médiách alebo možno aj v mailoch rôzne príbehy detí, alebo čo opísali rodičia, ale taktiež aj pani komisárka pre osoby so zdravotným postihnutím pani Stavrovská. Opakovane, opakovane zasielala do Národnej rady správu, v ktorej spomínala absenciu týchto školských zdravotníkov a problémy, ktoré sú s tým spojené. Čiže len na záver môjho úvodného slova som chcela zdôrazniť, že my zavádzame možnosť, aby na školách bola poskytnutá zdravotná starostlivosť, či už deťom so zdravotných postihnutím, alebo chronickým ochorením, alebo proste keď dôjde náhle k nejakej udalosti, mohli odborne vlastne poskytnúť túto pomoc a taktiež sa podieľali aj na vzdelávaní a na prevencii. Toľko k môjmu úvodnému vystúpeniu. Ja potom prinesiem v rozprave taký jeden rozsiahlejší pozmeňujúci návrh, ktorý vlastne všetko pekne definuje, upravuje, aby všetko bolo v najlepšom poriadku. Ďakujem pekne.